હું તો ઘેલડી ડોલું રે
કહાન તમારે કારણે હું તો ઘેલડી ડોલું રે,
      ઘેલડી ડોલું રે તમ વિના બીજું ન બોલું રે... ટેક

  લોકડિયાની લાજ મેલી સંસારથી તોડી રે,
      મન કર્મ વચને માવજી તમ સાથે જોડી રે... કહાન ૧

  બીક મેં તો સંસારની સર્વે કાઢી બારી રે,
      રાજીવલોચન રસિયા થઈ રહી તમારી રે... કહાન ૨

  તમે મારા હું તમારી દુરિજન જાણે રે,
      પ્રીતમ વાતું પ્રીતની નવ મળે નાણે રે... કહાન ૩

  રાજી રહેજો રસિયા કે'વું ઘટે તે કહેજો રે,
      પ્રેમાનંદના નાથજી દરશન દેજો રે... કહાન ૪

પ્રેમાનંદ સ્વામી
ભક્તિપદ